ടോക്കിയോ സർവകലാശാല

ജപ്പാനിലെ പ്രഥമ ദേശീയ സർവകലാശാലയാണ് ടോക്കിയോ സർവകലാശാല. 1877-ൽ നിലവിലുണ്ടായിരുന്ന മൂന്ന് വിദ്യാഭ്യാസ സ്ഥാപനങ്ങളെ സംയോജിപ്പിച്ചുകൊണ്ടാണ് ടോക്യോ സർവകലാശാല പ്രവർത്തനമാരംഭിച്ചത്. ഈ സ്ഥാപനത്തിന്റെ പേര് 1886-ൽ 'ഇംപീരിയൽ സർവകലാശാല' എന്നും 1897-ൽ 'ടോക്യോ ഇംപീരിയൽ സർവകലാശാല' എന്നും മാറ്റുകയുണ്ടായി. ശാസ്ത്ര-മാനവിക വിഷയങ്ങളിൽ അധ്യയനം നിർവഹിക്കുന്നതിനോടൊപ്പം, രാഷ്ട്രീയ പ്രാധാന്യമുള്ള പല അന്വേഷണങ്ങളും സർവകലാശാലയുടെ ആഭിമുഖ്യത്തിൽ നടന്നിരുന്നു. രണ്ടാം ലോകയുദ്ധത്തിനുശേഷം 1947-ൽ സർവകലാശാലയുടെ പേര് വീണ്ടും 'ടോക്യോ സർവകലാശാല' എന്നു മാറ്റി. ഇതിനുശേഷമാണ് സർവകലാശാലയുടെ പ്രവർത്തനങ്ങൾക്ക് ജനാധിപത്യസ്വഭാവം കൈവന്നത്. സ്ത്രീകൾക്ക് സർവകലാശാലയിൽ പ്രവേശനം നൽകിത്തുടങ്ങിയത് ഈ സമയത്താണ്.

ജപ്പാൻ വിദ്യാഭ്യാസ വകുപ്പിന്റെ കീഴിൽ പ്രവർത്തിക്കുന്ന ഈ സർവകലാശാലയിൽ 25,000-ൽപരം വിദ്യാർഥികളുണ്ട് (2003). ടോക്യോയിലെ ഹോങ്ഗൊ (Hongo), യായോയി (Yayooi), കൊമാമ്പ (Komaba) എന്നീ പ്രദേശങ്ങളിലാണ് സർവകലാശാലയുടെ പ്രധാന ക്യാംപസ്സുകൾ സ്ഥിതിചെയ്യുന്നത്. നിയമം, സാഹിത്യം, പൊതുശാസ്ത്ര വിഷയങ്ങൾ, വൈദ്യശാസ്ത്രം, എൻജിനീയറിങ്, കൃഷിശാസ്ത്രം, സാമ്പത്തികശാസ്ത്രം, വിദ്യാഭ്യാസം, ഔഷധവിജ്ഞാനീയം എന്നീ വകുപ്പുകളും ഒരു പൊതുവിദ്യാഭ്യാസ കോളജും സർവകലാശാലയിലുണ്ട്. ഇതിനു പുറമേ വ്യത്യസ്ത ഇൻസ്റ്റിറ്റ്യൂട്ടുകളിലായി ആണവശാസ്ത്രം, ഖരാവസ്ഥാഭൌതികം, സമുദ്രവിജ്ഞാനീയം, വൈദ്യശാസ്ത്രം, ഭൂകമ്പവിജ്ഞാനീയം, പൌരസ്ത്യസംസ്കാരം, സാമൂഹിക ശാസ്ത്രം, പത്രപ്രവർത്തനം, വ്യാവസായികശാസ്ത്രങ്ങൾ, ചരിത്രരചനാശാസ്ത്രം, പ്രയുക്ത സൂക്ഷ്മാണു ജീവശാസ്ത്രം എന്നിവയെക്കുറിച്ചുള്ള പഠനങ്ങളും നടന്നുവരുന്നു. കോസ്മിക് രശ്മി പരീക്ഷണശാല, ടോക്യോ ജ്യോതിശ്ശാസ്ത്ര നിരീക്ഷണശാല എന്നിവയും സർവകലാശാലയുടെ കീഴിലുണ്ട്. ജപ്പാന്റെ രാഷ്ട്രീയ വികാസത്തിന് ടോക്യോ സർവകലാശാല നൽകിയ സംഭാവനകൾ വിലപ്പെട്ടവയാണ്. വിദൂരപൂർവ ദേശത്തെ മികച്ച സർവകലാശാല എന്ന നിലയിൽ ഇതിന് അന്താരാഷ്ട്രതലത്തിൽ അംഗീകാരം ലഭിച്ചിട്ടുണ്ട്.

അവലംബം

വർഗ്ഗം:ജപ്പാനിലെ സർവ്വകലാശാലകൾ